Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2011/344/UE dwar l-għoti ta’ assistenza finanzjarja tal-Unjoni lill-Portugall /* COM/2012/0142 final - 2012/0071 (NLE) */





MEMORANDUM TA' SPJEGAZZJONI Fuq talba tal-Portugall, fis-17 ta' Mejju 2011, il-Kunsill ta assistenza finanzjarja lill-Portugall (Deċiżjoni ta' Implimentazzjoni tal-Kunsill 2011/344/UE) bħala appoġġ għal programm ekonomiku u ta' riforma ambizzjuż li għandu l-għan li jrawwem mill-ġdid il-kunfidenza, u b'hekk l-ekonomija terġa tibda tikber b'mod sostenibbli filwaqt li titħares l-istabbiltà finanzjarja fil-Portugall, fiż-żona euro u fl-UE. F'konformità mal-Artikolu 3(9) tad-Deċiżjoni Nru 2011/344/UE, il-Kummissjoni, flimkien mal-Fond Monetarju Internazzjonali (FMI) u f'kooperazzjoni mal-Bank Ċentrali Ewropew (BĊE), wettqet it-tielet analiżi li permezz tagħha vvalutat il-progress tal-implimentazzjoni tal-miżuri miftiehma kif ukoll tal-effettività u l-impatt ekonomiku u soċjali ta' dawn il-miżuri. Filwaqt li tikkunsidra l-iżviluppi ekonomiċi, fiskali u finanzjarji riċenti u l-azzjonijiet ta' politika, il-Kummissjoni tqis li tibdiliet limitati fil-kundizzjonijiet tal-politika ekonomika, li fuqhom hija msejsa l-għajnuna, huma meħtieġa sabiex jiggarantixxu t-twettiq tal-għanijiet tal-programm, hekk kif spjegat fil-premessi tal-emendi proposti għad-Deċiżjoni ta' Implimentazzjoni tal-Kunsill. 2012/0071 (NLE) Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2011/344/UE dwar l-għoti ta’ assistenza finanzjarja tal-Unjoni lill-Portugall IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra r-Regolament tal-Kunsill (UE) Nru 407/2010 tal-11 ta’ Mejju 2010 li jistabbilixxi mekkaniżmu Ewropew ta' stabbilizzazzjoni finanzjarja[1], u b’mod partikolari l-Artikolu 3(2) tiegħu. Wara li kkunsidra l-proposta mill-Kummissjoni Ewropea, Billi: (1)(1) F'konformità mal-Artikolu 3(9) tad-Deċiżjoni ta’ Implimentazzjoni tal-Kunsill Nru 2011/344/UE, il-Kummissjoni, flimkien mal-Fond Monetarju Internazzjonali (FMI) u f'kooperazzjoni mal-Bank Ċentrali Ewropew (BĊE), wettqet it-tielet analiżi tal-progress tal-awtoritajiet dwar l-implimentazzjoni tal-miżuri miftiehma kif ukoll dwar l-effettività u l-impatt ekonomiku u soċjali tal-miżuri miftiehma. (2)(2) Permezz tal-analiżi nstab li l-konformità mal-kundizzjonalità għar-raba' kwart tas-sena 2011 kienet waħda sodisfaċenti. Fl-2011, id-defiċit tal-amministrazzjoni pubblika niżel għal taħt il-mira ta' 5.9 fil-mija tal-PDG u bħalissa huwa stmat li hu madwar 4 fil-mija tal-PDG, anke jekk dan huwa r-riżultat tat-trasferiment eċċezzjonali tal-fondi tal-pensjonijiet tal-bank fis-sistema pubblika ta' sigurtà soċjali, li kien jammonta għal madwar EUR 6 biljun (madwar 3½ fil-mija tal-PDG). Il-baġit tal-2012 huwa konsistenti mal-issodisfar tal-mira tad-defiċit ta' 4½ fil-mija tal-PDG, f'konformità mal-programm. Jissoktaw l-isforzi tal-politika sabiex tkun appoġġjata l-istabbiltà tas-sistema finanzjarja. Il-banek Portugiżi qed jaħdmu sabiex jilħqu r-rekwiżiti kapitali ogħla kif meħtieġ mill-programm filwaqt li jikkunsidraw l-implikazzjonijiet tar-rekwiżit tal-Awtorità Bankarja Ewropea ta’ valutazzjoni tad-dejn sovran skont il-prezzijiet tas-suq, il-programm speċjali ta’ spezzjoni fuq il-post u t-trasferiment tal-fondi tal-pensjonijiet tal-banek fis-sistema ta’ sigurtà soċjali. Ir-riformi tas-suq tax-xogħol u tal-prodotti mixjin ukoll 'il quddiem: intlaħaq ftehim mal-imsieħba soċjali dwar riforma wiesgħa u ambizzjuża tas-suq tax-xogħol filwaqt li tressqet quddiem il-Parlament reviżjoni sinifikanti tal-liġi qafas dwar il-kompetizzjoni li se toħloq il-kundizzjonijiet għal sistema effettiva ta' infurzar tar-regoli tal-kompetizzjoni. Il-programm ta’ privatizzazzjoni qed jiġi implimentat fil-kuntest tal-liġi qafas il-ġdida. Il-bejgħ tal-kumpanija tal-enerġija (EDP) u l-kumpanija tan-netwerk tal-enerġija (REN) huma konklużi; qed tiġi stabbilita strateġija għar-ristrutturar tal-impriżi tal-Istat. Il-qafas legali li jikkonċerna l-akkwist pubbliku qed jitjieb u qed isir proċess ta' modernizzazzjoni tal-qafas legali tas-suq tad-djar. Ir-riforma tas-sistema ġudizzjarja qed tagħmel progress tajjeb. ADOTTA DIN ID-DEĊIŻJONI: Artikolu 1 F'Artikolu 3 (1) Il-paragrafu 6 jinbidel b’dan li ġej: '6. Il-Portugall għandu jadotta l-miżuri li ġejjin matul l-2012, f’konformità mal-ispeċifikazzjonijiet fil-Memorandum ta’ Qbil: (a) Il-miżuri ddefiniti fil-punti (b) u (c), li jammontaw għal tal-inqas EUR 9.8 biljun, għandhom jiġi inklużi fil-Baġit tal-2012. Għandhom jittieħdu iktar miżuri, b'mod speċjali min-naħa tan-nefqa, biex tkun koperta kwalunkwe diskrepanza possibbli li tirriżulta mill-iżviluppi baġitarji fl-2012. Il-gvern se jadotta baġit supplimentari f'Marzu li jinkludi bosta elementi bħall-implikazzjonijiet tat-trasferiment tal-fondi tal-pensjonijiet tal-bank fis-sigurtà soċjali pubblika, il-ftehim mar-Reġjun Awtonomu ta' Madejra, l-impatt fiskali tad-deterjorament tal-prospettivi ekonomikiċi, pagamenti tal-imgħax aktar baxxi u strateġija għas-saldu tal-arretrati. Il-baġit supplimentari mhuwiex se jibdel il-mira tad-defiċit tal-amministrazzjoni pubblika għall-2012 (li tikkorrispondi għal 4½ fil-mija tal-PDG). (b) Il-Portugall għandu jimmira lejn tnaqqis fin-nefqa fl-2012 ta' mill-inqas EUR 6.8 biljun, inkluż tnaqqis fil-pagi u fl-impjiegi fis-settur pubbliku; tnaqqis fil-pensjonijiet; riorganizzazzjoni komprensiva tal-amministrazzjoni ċentrali, eliminazzjoni ta’ sensji u ineffiċjenzi oħra; tnaqqis fit-trasferiment lejn impriżi tal-Istat; tnaqqis fl-għadd ta’ muniċipalitajiet u parroċċi; tnaqqis fl-edukazzjoni u s-saħħa; trasferimenti aktar baxxi lejn l-awtoritajiet reġjonali u lokali; u tnaqqis fin-nefqa kapitali u f'infiq ieħor kif stabbilit fil-Programm. (c) Min-naħa tad-dħul, il-Portugall għandu jimplimenta miżuri ta’ dħul li jammontaw għal total ta’ EUR 3 biljun, inkluż billi jitwessgħu l-bażijiet tal-VAT permezz ta’ tnaqqis tal-eżenzjonijiet u jiġu rranġati mill-ġdid il-listi ta’ prodotti u servizzi soġġetti għal rati mnaqqsa, intermedji u ogħla; żieda fit-taxxi tas-sisa; twessigħ tal-bażijiet ta’ taxxa korporattiva u dik fuq id-dħul personali billi jonqsu t-tnaqqis fit-taxxi u s-sistemi speċjali; tiġi żgurata l-konverġenza tat-tnaqqis fit-taxxa fuq id-dħul personali applikata għal dħul minn pensjonijiet u mix-xogħol; u bidliet fit-tassazzjoni tal-proprjetà billi l-eżenzjonijiet jitnaqqsu b’mod sostanzjali. Dawn il-miżuri għandhom jiġu kkumplimentati minn azzjoni ta’ ġlieda kontra l-evażjoni tat-taxxa, frodi u informalità. (d) Il-Portugall għandu jadotta miżuri biex isaħħaħ il-ġestjoni finanzjarja pubblika. Il-Portugall għandu jimplimenta l-miżuri mogħtija fil-Liġi Qafas Baġitarja l-ġdida, inkluż l-istabbilment ta’ qafas baġitarju ta’ terminu medju u l-istabbilment ta’ Kunsill Fiskali indipendenti. Il-qafas baġitarju fil-livelli lokali u reġjonali għandu jissaħħaħ b’mod konsiderevoli, b’mod partikolari billi jipproponi l-alternattivi ewlenin għall-allinjament tal-liġijiet finanzjarji rispettivi mar-rekwiżiti tal-Liġi Qafas Baġitarja. Il-Portugall għandu jżid ir-rapportar u l-monitoraġġ tal-finanzi pubbliċi u jsaħħaħ ir-regoli u l-proċeduri ta’ eżekuzzjoni baġitarja. Il-Gvern Portuġiż għandu jħejji strateġija għall-validazzjoni u s-saldu tal-arretrati. L-istrateġija se tistabbilixxi l-kriterji ta' prijoritizzazzjoni għall-ħlas tal-kredituri, kif ukoll arranġamenti ta' governanza sabiex ikun żgurat proċess ġust u trasparenti ta' saldu fl-oqsma kollha. Il-Portugall għandu jimplimenta qafas legali u istituzzjonali imsaħħaħ għall-valutazzjoni tar-riskji fiskali qabel ma jidħol f’kuntratt ta’ sħubija pubblika privata ("SPP"). Bl-istess mod, il-Portugall għandu jadotta liġi li tirregola l-ħolqien u l-funzjonament ta' Impriżi tal-Istat (SOEs - state-owned enterprises) fil-livelli ċentrali, reġjonali u lokali. Il-Portugall ma għandu jidħol fl-ebda kuntratt SPP ġdid jew joħloq SOE sa ma jkunu ġew stabbiliti l-analiżi u l-istruttura legali l-ġdida. (e) L-amministrazzjoni lokali fil-Portugall attwalment għandha 308 muniċipalitajiet u 4259 parroċċa. Il-Portugall għandu jiżviluppa pjan ta’ konsolidament biex jorganizza mill-ġdid u jnaqqas b’mod sinifikanti l-għadd ta’ dawn l-entitajiet. Dawn il-bidliet se jsiru effettivi sal-bidu taċ-ċiklu tal-elezzjonijiet lokali li jmiss. (f) Il-Portugall għandu jimmodernizza l-amministrazzjoni tad-dħul billi joħloq entità unika, inaqqas l-għadd ta’ uffiċċji muniċipali u jindirizza l-ostakli l-oħra fis-sistema tal-appelli tat-taxxa. (g) Il-Portugall għandu jimplimenta l-arranġement finanzjarju mar-Reġjun Awtonomu ta' Madejra. (h) Il-Portugall għandu jadotta miżuri biex itejjeb l-effiċjenza u s-sostenibbiltà tal-SOEs fil-livell ċentrali, reġjonali u lokali. Il-Portugall għandu jimplimenta strateġija sabiex jistruttura mill-ġdid l-SOEs, inaqqsilhom il-livelli ta' dejn u jiżgura kundizzjonijiet imtejba għall-finanzjament tas-suq. Il-Portugall għandu jimplimenta din l-istrateġija sabiex jilħaq bilanċ operazzjonali fil-livell settorjali sal-aħħar tal-2012. (i) Il-Portugall għandu jkompli jimplimenta l-programm ta' privatizzazzjoni. B'mod partikolari, fl-2012, l-ishma tas-settur pubbliku fil-GALP, TAP u ANA għandhom jinbiegħu u għandha tiġi mnedija l-privatizzazzjoni tal-attivitajiet ta' trasport tal-merkanzija ta' Comboios de Portugal, Correios de Portugal kif ukoll għadd ta' kumpaniji iżgħar. Għandha titħejja strateġija għal 'Parpublica', liema strateġija tikkunsidra l-istralċ tagħha jew il-konsolidament mal-amministrazzjoni pubblika. (j) Il-Portugall għandu jimplimenta leġiżlazzjoni biex jirriforma s-sistema tal-assigurazzjoni tal-qgħad, inkluż tnaqqis fid-dewmien massimu ta’ benefiċċji tal-assigurazzjoni tal-qgħad, limitu fuq il-benefiċċji tal-qgħad għal 2.5 darbiet l-indiċi tal-appoġġ soċjali, tnaqqis fil-benefiċċji tul il-perjodu tal-qgħad, tnaqqis tal-perjodu kontributorju minimimu, u estensjoni għal ċerti kategoriji ta’ ħaddiema għal rashom. (k) Il-gvern għandu jħejji proposta sabiex jallinja s-sistema għall-ħlasijiet għat-tmiem tal-impjieg u b'hekk inaqqas il-livell tagħha għall-medja tal-UE, jiġifieri dik ta' 8 sa 12-il jum għal kull sena ta' xogħol, filwaqt li joħloq fond ta' kumpens għall-ħlasijiet għat-tmiem tal-impjieg. (l) Ir-Regolamenti dwar il-ħlas tas-sahra għandhom ikunu anqas stretti jitħaffu u l-arranġamenti tal-ħinijiet tax-xogħol għandhom ikunu aktar flessibbli. (m) Il-Portugall għandu jippromwovi żviluppi fil-pagi li jkunu konsistenti mal-għanijiet ta’ trawwim tal-ħolqien tal-impjiegi u titjib fil-kompetittività tal-kumpaniji bil-għan li jiġu kkoreġuti l-iżbilanċi makroekonomiċi. Matul il-perjodu tal-Programm, kwalunkwe żieda fil-pagi minimi għandha ssir biss jekk din tkun ġustifikata mill-iżviluppi ekonomiċi u tas-suq tax-xogħol. Għandhom jittieħdu miżuri biex jiġu indirizzati d-dgħufiji fl-iskemi ta’ negozjar tal-pagi attwali, inkluża leġiżlazzjoni sabiex tiddefinixxi mill-ġdid il-kriterji u l-modalitajiet tal-estensjoni tal-ftehimiet kollettivi u biex jiġu faċilitati l-ftehimiet fil-livell tal-impriżi. Sakemm isir dan, l-applikazzjoni tal-estensjonijiet għandha tiġi sospiża. (n) Il-politiki tas-suq tax-xogħol attiv għandhom jissaħħu wara analiżi ta’ prattiki attwali u pjan ta’ azzjoni miftiehem. (o) Għandu jitħejja pjan ta’ azzjoni sabiex titjieb il-kwalità tal-edukazzjoni u t-taħriġ fil-livell sekondarji u dawk vokazzjonali. (p) Il-funzjonament tas-sistema ġudizzjarja għandu jittejjeb billi jiġu implimentati l-miżuri proposti taħt il-Mappa ta’ Riforma Ġudizzjarja u bit-twettiq u l-awditjar ta’ każijiet pendenti sabiex jiġu mmirati miżuri biex jiġi eliminat ix-xogħol pendenti fil-qrati u jitrawmu soluzzjoniet alternattivi għat-tilwim. (q) Il-Portugall għandu jkompli jiftaħ l-ekonomija għall-kompetizzjoni. Il-Gvern Portuġiż għandu jieħu l-miżuri meħtieġa sabiex jiżgura li l-ostakli għal moviment liberu tal-kapital ma jinħolqux permezz tal-azzjoni tiegħu u b'mod partikolari, sabiex l-Istat Portugiż jew kwalunkwe entità pubblika ma jikkonkludux, bħala azzjonisti, ftehimiet li jistgħu jfixklu l-moviment liberu tal-kapital jew jinfluwenzaw il-kontroll tal-maniġment tal-kumpaniji. Għandhom jiġu lliberalizzati s-servizzi professjonali billi jittejjeb il-qafas ta’ kwalifiki professjonali u billi jiġu eliminati restrizzjonijiet dwar il-professjonijiet irregolati. Fir-rigward tal-attivitajiet ta' kostruzzjoni u dawk immobiljari, il-Portugall għandu jagħmel ir-rekwiżiti għal fornituri transkonfinali anqas diffiċli filwaqt li jirrevedi l-ostakli għall-istabbiliment tal-fornituri tas-servizzi. (r) Il-qafas regolatorju u dak kompetittiv għandhom ikunu mtejba. Il-Portugall għandu jsaħħaħ l-indipendenza u r-riżorsi tal-awtoritajiet regolatorji nazzjonali prinċipali; jimplimenta l-abbozz tal-liġi dwar il-kompetizzjoni bil-għan li jtejjeb il-veloċità u l-effikaċja tal-infurzar tar-regoli dwar il-kompetizzjoni; u jrendi operattiva l-qorti speċjalizzata għall-Kompetizzjoni, Regolamentazzjoni u Superviżjoni . (s) Fis-settur tal-enerġija, il-Portugall għandu jieħu miżuri biex jiffaċilita d-dħul, jippromwovi l-istabbiliment tas-suq tal-gass Iberjan u jieħu passi ulterjuri lejn traspożizzjoni sħiħa tat-tielet Pakkett dwar l-Enerġija tal-UE. Il-Portugall għandu jieħu miżuri sabiex jirrevedi l-iskemi ta' appoġġ u ta' kumpens għall-produzzjoni tal-elettriku. Il-Portugall għandu jieħu miżuri sabiex inaqqas renti eċċessivi u jelimina d-dejn tariffarju ('defice tarifário') sal-2020, filwaqt li jiffoka fuq skemi ta' kumpens għal garanzija ta' enerġija, sistema speċjali (tipi ta' enerġija rinnovvabli - eskluż dawk permessi taħt mekkaniżmi ta' offerti - u koġenerazzjoni), kif ukoll sistemi ordinarji ('CMECs' u 'CAEs'). (t) F'industriji oħra tan-netwerk, b’mod partikolari s-servizzi tat-trasport, telekomunikazzjoni u posta, il-Portugall għandu jadotta miżuri addizzjonali biex jippromwovi l-kompetizzjoni u l-flessibilità. (u) Il-Portugall għandu jadotta il-kodiċi rivedut tal-akkwist pubbliku sabiex b'hekk jikkontribwixxi għal ambjent kummerċjali aktar kompetittiv u għal infiq pubbliku aktar effiċjenti. (v) Il-Portugall għandu jimplimenta leġiżlazzjoni dwar is-suq tal-kiri tad-djar sabiex jibbilanċja aktar l-obbligi tal-kerrejja u s-sidien, iżid l-inċentivi għar-rinovazzjoni u jagħmel is-suq aktar flessibbli u dinamiku.' (2) il-paragrafu 8(b) jinbidel b’dan li ġej: '(b) isegwi mill-qrib il-pjanijiet ippreżentati mill-banek sabiex jintlaħaq proporzjon tal-kapital ewlieni ta' Livell 1 (core Tier 1 ratio) ta’ 10 % sal-aħħar tal-2012. Ir-rekwiżiti kapitali li jirriżultaw mill-valutazzjoni tad-dejn sovran abbażi tal-prezzijiet tas-suq skont l-Awtorità Bankarja Ewropea għandhom jintlaħqu f’Ġunju 2012 flimkien mal-implikazzjonijiet kapitali mill-programm speċjali ta’ spezzjoni fuq il-post u t-trasferiment ta’ fondi tal-pensjonijiet tal-banek fis-sistema ta’ sigurtà soċjali tal-Istat. Jekk il-banek ma jistgħux jilħqu l-livelli limiti tal-kapital meħtieġ fil-ħin, jistgħu temporanjament jirrikjedu dispożizzjoni pubblika ta’ kapital, li għal banek privati għandha tkun disponibbli permezz ta’ faċilità ta’ appoġġ ta’ EUR 12 biljun f’solvenza tal-bank stabbilita skont il-Programm.' (3) il-paragrafu 8(c) jinbidel b’dan li ġej: '(c) jiżgura diżingranaġġ ibbilanċjat u ordinat tas-settur bankarju, li jibqa’ kritiku għall-eliminazzjoni ta’ żbilanċi fil-finanzjamenti fuq bażi permanenti. Il-pjanijiet ta’ finanzjament tal-banek għandhom l-għan li jnaqqsu l-proporzjon tas-self mad-depożiti għal valur indikattiv ta' madwar 120 % sal-aħħar tal-Programm u eventwalment li jnaqqsu mid-dipendenza fuq il-finanzjament mill-Eurosistema sakemm idum il-Programm. Dawn il-pjanijiet ta' finanzjament għandhom jiġu riveduti kull tliet xhur.' (4) il-paragrafu 8(e) jinbidel b’dan li ġej: '(e) jiżgura razzjonalizzazzjoni tal-istruttura tal-Caixa Geral de Depositos (CGD), li hija proprjetà tal-istat, sabiex tiżdied il-bażi kapitali tal-attività bankarja ewlenija tagħha kif meħtieġ. Il-bejgħ tal-attivitajiet assigurattivi tagħha huwa mistenni li jseħħ fl-2012 direttament lil xerrej aħħari u huwa mistenni li jikkontribwixxi sabiex jintlaħqu l-ħtiġijiet kapitali addizzjonali ta’ dik is-sena, filwaqt li CGD se tkompli bl-isforzi tagħha sabiex iċċedi assi mhux strateġiċi. Sa fejn dawn il-ħtiġijiet ma jkunux jistgħu jintlaħqu minn sorsi interni tal-grupp sal-aħħar ta' Ġunju 2012, is-CGD għandha tingħata appoġġ kapitali mill-gvern minn riżervi ta' likwidità esterni għall-faċilità ta’ appoġġ għas-solvenza tal-bank; (5) il-paragrafu 8(f) jinbidel b'dan li ġej: '(f) jiżgura li l-proċeduri marbuta mat-trasferiment parzjali tal-fondi tal-pensjonijiet tal-bank fis-sistema tas-sigurtà soċjali tal-Istat se jintużaw skont ir-regoli tal-Unjoni dwar l-Għajnuna mill-Istat. Iwettaq, taħt kriterja stretti ta' eliġibbiltà, assenzjazzjoni ta' kreditu li tilħaq EUR 3 biljun mill-banek lill-amministrazzjoni pubblika, filwaqt li jħares l-obbligi kuntrattwali tad-debitur.' (6) il-paragrafu 8(g) jinbidel b’dan li ġej: '(g) jiżviluppa u jimplimenta strateġija aktar effettiva għall-irkupru ta' assi f'diffikultà ta' vetturi b'għan speċifiku bil-għan li jimmassimizza d-dħul għall-kontribwent f'perjodu ta' żmien raġonevoli.' (7) il-paragrafu 8(i) jinbidel b’dan li ġej: '(i) jiżgura li l-banek ikunu inkorporaw ir-riżultati disponibbli tal-programm tal-ispezzjonijiet fuq il-post speċjali fl-eżerċizzju tat-test tal-istress b’livell limitu ta’ 6 % tal-Livell 1 tal-Kapital Ewlieni (Core Tier 1); (8) il-paragrafu 8(j) jitħassar. Artikolu 2 Din id-Deċiżjoni hija indirizzata lill-Portugall. Artikolu 3 Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea. Magħmula fi Brussell, Għall-Kunsill Il-President [1] ĠU L 118, 12.5.2010, p. 1.